32003R1914
L 283/27
JURNALUL OFÍCIAL AL UNIUNII EUROPENE
REGULAMENTUL (CE) NR. 1914/2003 AL COMISIEI
din 30 octombrie 2003
de modificare a Regulamentului (CE) nr. 1488/2001 de stabilire a normelor de aplicare a Regulamentului (CE) nr. 3448/93 al Consiliului în ceea ce privește plasarea unor cantități ale anumitor produse de bază care intră sub incidența anexei I la tratat sub regimul de perfecționare activă fără analiza prealabilă a condițiilor economice
COMISIA COMUNITĂȚILOR EUROPENE,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului de schimburi comerciale aplicabil anumitor mărfuri rezultate din transformarea produselor agricole (1), modificat ultima dată de Regulamentul (CE) nr. 2580/2000 (2), în special articolul 11 alineatul 1 paragraful al treilea,
întrucât:
(1)
Articolul 11 alineatul 1 din Regulamentul (CE) nr. 3448/93 prevede că se pot considera îndeplinite condițiile economice menționate în articolul 117 litera (c) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (3), modificat ultima dată de Regulamentul (CE) nr. 2700/2000 al Parlamentului European și al Consiliului (4), pentru plasarea unor cantități ale anumitor produse de bază sub regimul de perfecționare activă în vederea utilizării lor la fabricarea mărfurilor. Normele de aplicare a acestei dispoziții, care permit determinarea produselor agricole de bază ce urmează să se plaseze sub regimul de perfecționare activă, precum și controlul și planificarea cantităților lor, se adoptă în conformitate cu procedura menționată la articolul 16 din Regulamentul (CE) nr. 3448/93.
(2)
Regulamentul (CE) nr. 1488/2001 al Comisiei (5) trebuie să se modifice, astfel încât să se precizeze că procedurile menționate la articolul 16 din Regulamentul (CE) nr. 3448/93 se pot aplica pentru identificarea produselor agricole de bază care urmează să se plaseze sub regimul de perfecționare activă, precum și controlul și planificarea cantităților lor.
(3)
Măsurile prevăzute de prezentul regulament sunt conforme cu avizul Comitetului de gestionare a problemelor orizontale privind comerțul de produse agricole transformate care nu intră sub incidența anexei I la tratat,
ADOPTĂ PREZENTUL REGULAMENT:
Articolul 1
Regulamentul (CE) nr. 1488/2001 se modifică după cum urmează:
1.
la articolul 2, alineatul 2 se înlocuiește cu următorul text:
„(2) În cazul în care necesarul de restituiri este estimat ca fiind mai mare decât disponibilitățile financiare, cantitățile diferitelor produse identificate cu codul lor de opt cifre din nomenclatura combinată sunt stabilite, în conformitate cu articolul 11 alineatul 1 din Regulamentul (CE) nr. 3448/93, în funcție de bilanț.”;
2.
la articolul 22, paragraful al doilea se înlocuiește cu următorul text:
„În cazul în care necesarul de restituiri este estimat ca fiind mai mare decât disponibilitățile financiare și ținând cont de cantitățile deja acordate sub formă de certificat, precum și de cantitățile neutilizate despre care Comisia a fost informată în conformitate cu articolul 25 din prezentul regulament, soldul disponibil pentru fiecare produs de bază este determinat în conformitate cu articolul 11 alineatul 1 din Regulamentul (CE) nr. 3448/93. Acest sold se publică a doua oară în Jurnalul Oficial al Uniunii Europene la 31 ianuarie din fiecare an cel târziu și a treia oară la 31 mai din fiecare an cel târziu.”;
3.
articolul 24 se înlocuiește cu următorul text:
„Articolul 24
Emisiunea urgentă a certificatelor PA
Pe parcursul întregului an bugetar și ținând cont de cantitățile deja acordate sub formă de certificate, precum și de cantitățile neutilizate despre care a fost informată în conformitate cu articolul 25 din prezentul regulament, soldul disponibil pentru fiecare produs de bază identificat cu codul său de opt cifre din nomenclatură se poate determina urgent, în conformitate cu articolul 11 alineatul 1 din Regulamentul (CE) nr. 3448/93. Acest sold se publică în Jurnalul Oficial al Uniunii Europene. Se aplică dispozițiile articolului 23 alineatele 2-5.”.
Articolul 2
Prezentul regulament intră în vigoare în a șaptea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 octombrie 2003.